Jaune Quick-to-See Smith

**Jaune Quick-to-See Smith** (15. tammikuuta 1940 Flatheadin intiaanireservaatti, Montana, Yhdysvallat – 24. tammikuuta 2025 Corrales, New Mexico, Yhdysvallat) oli yhdysvaltalainen Amerikan alkuperäiskansoihin kuulunut taiteilija, aktivisti ja kuraattori. Hänen taiteensa oli poliittista, ja hän kuvasi usein alkuperäisasukkaiden historiaa ja oikeuksia. Smithin teokset olivat usein monikerroksisia, ja hän yhdisti niissä lehtileikkeitä ja muita esineitä osana maalauksia. Lisäksi hän maalasi niin sanottuja ”karttoja”, joissa esitettiin abstraktisti alkuperäisasukkaiden historiaa ja muistoja.

Smith oli myös merkittävä kuraattori, sillä hän oli toteuttamassa useita alkuperäisasukkaiden näyttelyitä, muun muassa Kansalliseen taidegalleriaan. Hän oli jo 1979 perustamassa Grey Canyon Group -taiteilijaryhmää muutaman muun Amerikan alkuperäisasukkaisaan kanssa. Smithin teokset saivat laajaa huomiota, ja hänen töitään hankittiin moniin museoihin ja galleriohin. *I See Red: Target* oli ensimmäinen Kansalliseen taidegalleriaan hankittu Amerikan alkuperäisasukkaan teos.

## Nuoruus ja opiskelu
Jaune Quick-to-See Smith syntyi vuonna 1940 St. Ignatiuksen lähetysasemalla Flatheadin intiaanireservaatissa, ja hän kuului salishien ja kootenaiden yhdistettyyn heimoon.

Smithin ja hänen sisarensa kasvatti pääosin heidän Arthur-isänsä. Heidän äitinsä oli teini-ikäinen, kun Jaune syntyi, ja hän lähti, kun Jaune oli vielä taapero. Hevoskauppiaana työskennellyt isä otti lapsensa usein mukaan matkoilleen. Smith kävi Puyallup High Schoolia, missä valkoinen neuvonantaja kertoi, etteivät alkuperäisamerikkalaiset käy collegea. Tästä huolimatta hän meni taideopettajan inspiroimana opiskelemaan taidetta Olympic Collegeen. Hän suoritti 1960 taiteiden Associate-tutkinnon. Smithin taideopettaja collegassa tosin oli sanonut, että hänestä ei voinut naisena tulla taiteilijaa.

Smith ei pystynyt noin 15 vuoteen jatkamaan opintojaan, ja hän joutui perheensä elättämiseksi työskentelemään muun muassa tarjoilijana, vahtimestarina ja kirjastovirkailijana. Smith kävi kuitenkin myöhemmin Washingtonin yliopistoa Seattlessa ja Framingham State Collegea. Jälkimmäisestä hän suoritti 1976 alemman korkeakoulututkinnon taidekasvatuksesta, ja vuonna 1980 hän valmistui maisteriksi New Mexicon yliopistosta.

## Ura
Smith oli vuonna 1977 perustamassa Grey Canyon Group -taiteilijaryhmää muutaman muun Amerikan alkuperäisasukkaisiin kuuluneen taiteilijan kanssa. Ryhmä etsi tiloja, joissa he voisivat esitellä taiteitaan ja näin lisätä tietoisuutta alkuperäisasukkaiden nykytaiteesta. He pitivät ensimmäiset näyttelynsä 1979 American Indian Community Housessa New Yorkissa ja 1980 Wheelwright Museum of the American Indianissa Santa Fessa. Smithin ensimmäinen oma soolonäyttely oli 1979 Kornblee-galleriassa New Yorkissa. Se oli jo saanut *[[Art in America]]* -lehdessä ylistävän vastaanoton.

Smith ja Harmony Hammond järjestivät 1985 kiertonäyttelyn ja katalogin *Women of Sweetgrass, Cedar, and Sage*, missä oli mukana 29 Amerikan alkuperäisasukkaan teoksia. Smith jatkoi uraauurtavasti tämänkin jälkeen Amerikan alkuperäiskansoihin kuuluneiden taiteilijoiden näyttelyitä ja kuratoi urallaan yli 30 näyttelyä.

Smith piti 1992 kaksi näyttelyä, jotka kyseenalaistivat Kristoffer Kolumbuksen saapumisen 500-vuotisjuhlinnat. Smithin alkoi saada taiteellaan myös huomiota, sillä hänen töitään hankittiin muun muassa Smithsonianin amerikkalaisen taiteen museoon, New Yorkin Museum of Modern Artiin ja Lontoon Victoria and Albert Museumiin. Amerikkalaisen taiteen Whitney-museo puolestaan järjesti 2023 hänen retrospektiivin.

Smith kuratoi vuonna 2023 Kansallisessa taidegalleriassa näyttelyn ”The Land Carries Our Ancestors: Contemporary Art by Native Americans”, joka oli gallerian ensimmäinen alkuperäisasukkaiden nykytaidetta esittelevä näyttely 30 vuoteen.

## Tyyli ja teemat
Smithin taide on poliittista, hän käsittelee maaoikeuksia Yhdysvalloissa sekä Amerikan alkuperäisasukkaiden historiaa ja oikeuksia. Hän lähti kuitenkin teoksissaan esteettisyys edellä, sillä hän halusi tehdä teoksia, jotka herättävät katsojan huomion. Smithin itsensä mukaan hänen teoksensa ovat sanomaltaan monikerroksisia, ja hän haluaa esittää kauniiden kuvien kautta sanomansa.

Smith alkoi jo opiskeluaikanan tehdä abstrakteja maisemia, joita hän usein kutsui ”kartoiksi”. Hän loi omanlaisensa tavan esittää paikkoja, sillä hänen teoksissaan tila oli litistetty eikä hän käyttänyt horisonttiviivaa. Hän myös lisäsi erilaisia värialueita esittääkseen peltoja, kukkia, ruohikkoa ja vettä. Smith otti vaikutteita 1800-luvun yhdysvaltalaisesta maisemamaalauksesta ja eksprissionismin muotokielestä.

Smith käytti monissa töissään ”karttoja”, ja niissä hän otti kantaa ympräristönsuojelun puolesta sekä dokumentoi alkuperäisasukkaiden historiaa ja muistoja. Smithin maisemissa oli esitetty eläinten jaihmisten liikkeitä sekä alkuperäisasukkaiden kalliopiirroksia, glyyfejä ja piktogrammeja.

Smith siirtyi 1990-luvun alussa kerrostekniikoihin, joissa hän liitti lehtileikkeitä ja esinelöytöjä kankailleen. Hän maalasi näiden päälle läpinäkyvällä maalilla ja lisäsi töihinsä erilaisia Amerikan alkuperäisasukkaisiin liittyviä asioita, kuten tiipiitä ja biisoneita. Teos *Trade (Gifts for Trading Land with White People)* (1992) esittää kanoottia. Kankaalle on kerrostettu erilaisia valokuvakopioita oppikirjoista ja tietosanakirjoista, jotka kertovat alkuperäisasukkaiden elämästä ulkopuolisen silmin, sekä lehtileikkeitä, joissa esitetään, että alkuperäisasukkaiden aiheet kuuluvat historiaan.

*I See Red: Target* (1992) on puolestaan kangas, jossa on NFL-joukkue Washington Redskinsiin liittyviä uutisleikkeitä ja rasistisia karikatyyrejä. Kankaan yläpuolelle on liitetty darts-taulu. Smith teki teoksen Kolumbuksen Amerikkaan saapumisen 500-vuotisjuhliin, ja se hankittiin vuonna 2020 ensimmäisen Amerikan alkuperäisasukkaan teoksena Kansalliseen taidegalleriaan.

## Lähteet